RESOLUCIÓN do 14 de abril de 2008, da Dirección Xeral de Urbanismo, sobre aprobación definitiva do proxecto de delimitación do solo do núcleo rural de Valdesenda, na parroquia de Albarellos, concello de Boborás (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/05/2008

O Concello de Boborás remitiu o expediente de delimitación do núcleo rural de Valdesenda, tramitado ao abeiro do punto 2 da disposición adicional segunda da Lei 9/2002, do 30 de decembro, de ordenación urbanística e protección do medio rural de Galicia (modificado pola Lei 15/2004, de 29 de decembro), solicitando a súa aprobación definitiva.
I. Antecedentes.
1. O Concello de Boborás non dispón de ningún instrumento de planeamento xeral municipal.
2. O expediente foi tramitado de acordo co previsto no inciso terceiro do número 2 da disposición adicional segunda da Lei 9/2002, de ordenación urbanística e protección do medio rural de Galicia, na redacción dada pola Lei 15/2004, e nel constan:
-O sometemento ao trámite de información pública, que se levou a cabo mediante a publicación de anuncios no DOG nº 179, do 14 de setembro de 2007, e nos xornais La Región e Faro de Vigo-edición de Ourense, o 18 de setembro de 2007.
-Certificación do secretario municipal do 15 de novembro de 2007 en que se reflicte que no devandito período non se presentaron alegacións.
-Certificado do acordo de aprobación provisional, adoptado polo pleno do concello na súa sesión do 28 de decembro de 2008.
II. Consideracións e motivación.
1. No proxecto remitido queda xustificada a preexistencia e o recoñecemento do núcleo rural de Valdesenda.
2. Á vista da ordenación aplicable, a delimitación proposta para o asentamento tradicional é admisible, xa que cumpre os requisitos establecidos no artigo 13.3º da Lei 9/2002. O réxime xurídico aplicable aos terreos incluídos na delimitación será o establecido pola Lei 9/2002 para o solo de núcleo rural; seralle igualmente aplicable, en todo aquilo que non vulnere nin vaia contra o devandito réxime xurídico, o contido da ordenanza do solo non urbanizable de núcleo rural das vixentes normas provinciais.
3. De acordo co punto 2 da disposición adicional segunda da Lei 9/2002 (modificada pola Lei 15/2004), e co artigo 6 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos expedientes de delimitación de solo de núcleo rural correspóndelle ao director xeral de Urbanismo.
III. Resolución.
1. Visto canto antecede, apróbase definitivamente o proxecto de delimitación do solo de núcleo rural de Valdesenda, concello de Boborás (Ourense).
2. Contra esta resolución, que non pon fin á vía administrativa, poderase interpoñer recurso de alzada perante a conselleira de Política Territorial, Obras Públicas e Transportes, no prazo dun mes contado a partir do día seguinte ao da notificación desta resolución, sen prexuízo de que os interesados poidan exercer, se for o caso, calquera outro que coiden procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro).
No suposto de que o interesado sexa unha administración pública, non caberá interpoñer recurso en vía administrativa, e pódese interpoñer recurso contencioso-administrativo perante a sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se é o caso do requerimento previo en igual prazo (artigos 44 e 46 da Lei 29/1998, do 13 de xullo, da xurisdición contencioso-administrativa.
3º Notifíquese esta resolución ao concello e publíquese no Diario Oficial de Galicia.
Santiago de Compostela, 14 de abril de 2008.
Ramón Saúl Lueje Espina
Director xeral de Urbanismo
ANEXO
Ver referencia pdf "09700D009P030.PDF"